Viris religiosis in Christo patribus karissimis domino.. Dei provisione Cluniacensi abbati, et sancto conventui sub eodem domino militanti, frater Helias, humilis prior Sancti Petri de Quoquinis Tholose, salutem et cum obedientia, reverentiam tam debitam quam devotam. Moysiacensi conventu, pater sanctissime, patris sui regimine desolato, de electione patris futuri pertractans, idem conventus viris venerabilibus R., priori majori, et A., priori Beate Marie de Aurate Tholose, et G., priori claustrali, et J., priori de Rabastenis, et nobis potestatem contulit vice nostra et eorum omnium dicto monasterio providendi. Verum cum provisio hujusmodi alibi quam in vestra presentia nequeat expediri, saltem cum effectu, et nos longi itineris pericula propter debilitatem et senectutem proprii corporis timeamus, licet desiderio desideraremus visitare ecclesiam Cluniacensem matrem nostram, nolentes tamen dolore adhuc recenti fratres nostros orphanos dimittere desolatos, sed potius satagentes in Dei servitio residendo nostra delicta pro virium nostrarum modulo expiare, venerabilibus viris A., priori Beate Marie de Aurate Tholose, et J., priori de Rabastenis, in electionis hujus negotio committimus vices nostras, promittentes nos ratum et firmum habituros quicquid per ipsos super electionis negotio fuerit actum sive etiam procuratum. Et ut nulla super hoc dubitatio oriatur, presentem paginam eis tradidimus sigilli nostri patrocinio communitam. Datum Moysiaci, die lune post octabas Pentecostes, anno Domini Mº CCº XLº Vº.